**Likumprojekta "Grozījumi Kriminālprocesa likumā" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts izstrādāts sakarā ar e-lietas platformas izstrādi un e-lietas ieviešanu izmeklēšanas iestādēs, prokuratūrā un tiesās. Likumprojekts paredz gan tehniskus, gan saturiskus grozījumus Kriminālprocesa likumā, lai regulējumu padarītu tehnoloģiski neitrālu, elektronizētu atsevišķus procesus un kopumā veicinātu elektronisko dokumentu apriti kriminālprocesā. Likumprojekts stājas spēkā vispārējā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Valdības rīcības plāna Deklarācijas par Artura Krišjāņa Kariņa vadītā Ministru kabineta iecerēto darbību īstenošanai 177.1. pasākums, kas paredz izstrādāt e-lietu un ieviest to izmeklēšanas iestādēs, prokuratūrā un tiesās, lai izveidotu vienotu un efektīvu tiesvedības elektronisko procesu, samazinot kriminālprocesa izmeklēšanas un iztiesāšanas termiņus un nodrošinot informācijas pieejamību un atklātību. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašreiz Latvijas Republikas Prokuratūras lietvedības un tiesvedības informācijas reģistrēšanas risinājumu darba vajadzībām un datu izplatīšanas risinājumu nodrošina Prokuratūras informācijas sistēma. Savukārt rajonu (pilsētu) tiesu, apgabaltiesu un Augstākās tiesas lietvedības un tiesvedības informācijas reģistrēšanas risinājumu tiesu darba vajadzībām un datu izplatīšanas risinājumu nodrošina Tiesu informatīvā sistēma (turpmāk – TIS). TIS nodrošina elektronisku lietu uzskaiti un atsevišķu digitāli radītu lietas materiālu, piemēram, nolēmumu, elektronisku uzglabāšanu. Paralēli krimināllietas tiek uzturētas papīra formā, kaut gan praksē aizvien lielākā daļa dokumentu tiek sagatavoti un aprit elektroniski, izmantojot e-pastu un citus elektronisko datu apmaiņas veidus.Šobrīd darba organizācija ir pakārtota faktam, ka ar lietas oriģinālu vienlaicīgi var darboties tikai viena persona, ierobežojot paralēlas darbu izpildes iespējas. Lietas virzība gan starp institūcijām, gan institūciju iekšienē saistīta ar lietas fizisku pārvietošanu un apstrādi lietvedības kārtības ietvaros, kas paildzina izmeklēšanas un tiesvedības gaitu, bet faktisku vērtību tiesvedības procesam nepievieno. Materiālu pavairošanai un izplatīšanai pirmstiesas izmeklēšanas un tiesvedības procesos tiek rezervēts laiks, kas varētu tikt izmantots citām aktivitātēm.Lai veicinātu izmeklēšanas iestāžu, prokuratūras un tiesas resursu efektīvu izmantošanu, kā arī attīstītu mūsdienīgu, uz cilvēku vērstu, ērtu un saprotamu tiesu pakalpojumu nodrošināšanu, kopš 2018. gada 19. marta Tieslietu ministrijas padotībā esošā iestāde Tiesu administrācija kopā ar partneriem Latvijas Republikas Prokuratūru, Ieslodzījuma vietu pārvaldi, Valsts probācijas dienestu, Tieslietu ministriju, kā arī ciešā sadarbībā ar Iekšlietu ministrijas Informācijas centru īsteno programmas "E-lieta: izmeklēšanas un tiesvedības procesu pilnveide" 1. posmu (turpmāk – E-lietas programmas 1. posms), kas tiek finansēts Eiropas Reģionālās attīstības fonda (ERAF) līdzfinansējuma Specifiskā atbalsta mērķa Darbības programmas "Izaugsme un nodarbinātība" 2.2.1. specifiskā atbalsta mērķa "Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību" 2.2.1.1. pasākuma "Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība" ietvaros. E-lietas programmas 1. posms sastāv no četriem atsevišķiem projektiem. Projekta "Tiesu informatīvās sistēmas attīstība" (Nr. 2.2.1.1/17/I/013) mērķi ir efektīva un vienota elektroniskā tiesvedības procesa izveide; efektīva informācijas apmaiņa starp tiesām, lietas dalībniekiem un citām ar tiesvedību saistītām informācijas sistēmām; racionāla TIS pilnveide, radot jaunus un izmantojot esošos koplietošanas risinājumus. Minētā projekta ietvaros cita starpā paredzēts veikt kriminālprocesa elektronizāciju, pārejot no papīra lietas uz elektronisku lietu. Ņemot vērā programmas "E-lieta: izmeklēšanas un tiesvedības procesu pilnveide" 1. posmā paredzēto, **elektroniska krimināllietu aprite vispirms tiks uzsākta prokuratūrā un tiesās, savukārt izmeklēšanas iestādes krimināllietas lietvedību elektroniski sāks kārtot atbilstoši katrā izmeklēšanas iestādē rīcībā esošajam tehniskajam nodrošinājumam.**Tā kā šobrīd kriminālprocess pamatā ir pieskaņots papīra dokumentu apritei, plānoto jaunievedumu kontekstā ir veicama virkne gan tehnisku, gan saturisku grozījumu Kriminālprocesa likumā (turpmāk – KPL), lai normatīvo regulējumu padarītu tehnoloģiski neitrālu, novēršot iespējamos normatīvos šķēršļus elektroniskās krimināllietas ieviešanai, un veicinātu elektronisko dokumentu apriti. Vienlaikus, ņemot vērā kriminālprocesa specifiku un to, ka kriminālprocesa lietvedība elektroniski tiks īstenota pakāpeniski, KPL ir nepieciešams ietvert tādu normatīvo regulējumu, kas būtu piemērots gan krimināllietas lietvedības kārtošanai papīra formātā, gan elektroniski e-lietas platformā.Grozījumi **KPL 12. pantā** paredz papildināt panta ceturto daļu ar trešo teikumu, nosakot, ka personas datu apstrādi kriminālprocesā regulē īpašs likums, proti, likums "Par fizisko personu datu apstrādi kriminālprocesā un administratīvā pārkāpuma procesā". Jau šobrīd KPL 12. panta ceturtā daļa uzsver valsts pienākumu nepieļaut nepamatotu iejaukšanos personas tiesībās uz privātās dzīves neaizskaramību un privātās dzīves noslēpums ietver arī personas datus. Likums "Par fizisko personu datu apstrādi kriminālprocesā un administratīvā pārkāpuma procesā" tika izstrādāts atbilstoši Eiropas Parlamenta un Padomes 2016. gada 27. aprīļa direktīvai (ES) 2016/680 par fizisku personu aizsardzību attiecībā uz personas datu apstrādi, ko veic kompetentās iestādes, lai novērstu, izmeklētu, atklātu noziedzīgus nodarījumus vai sauktu pie atbildības par tiem vai izpildītu kriminālsodus, un par šādu datu brīvu apriti, ar ko atceļ Padomes pamatlēmumu 2008/977/TI. Atbilstoši likuma "Par fizisko personu datu apstrādi kriminālprocesā un administratīvā pārkāpuma procesā" 2. pantam likuma mērķis ir aizsargāt fizisko personu pamattiesības, it īpaši tiesības uz privātās dzīves neaizskaramību, kad kompetentās iestādes apstrādā personas datus, lai:1) novērstu, izmeklētu un atklātu noziedzīgus nodarījumus un administratīvos pārkāpumus;2) piemērotu un izpildītu kriminālsodus un administratīvos sodus;3) veiktu citas ar administratīvā pārkāpuma procesu vai kriminālprocesu saistītas darbības, tostarp piemērotu procesuālos piespiedu līdzekļus, nodrošinātu to personu uzraudzību, kuras nosacīti atbrīvotas no kriminālatbildības, procesa par noziedzīgi iegūtu mantu, procesa par medicīniska rakstura piespiedu līdzekļiem, procesa par audzinoša rakstura piespiedu līdzekļiem, procesa par piespiedu ietekmēšanas līdzekļiem juridiskajām personām, procesa par spēkā esošu nolēmumu jaunu izskatīšanu norisi un to ietvaros pieņemto lēmumu izpildi.Ņemot vērā, ka minētais likums regulē personas datu apstrādi arī kriminālprocesā, ir nepieciešams precizēt KPL 12. panta ceturto daļu, ietverot šā panta ceturtajā daļā atsauci uz minēto likumu, tādējādi precizējot tiesību normu.Tāpat grozījums paredz papildināt pantu ar identificējošo datu definīciju. Ar identificējošiem datiem ir saprotami tādi personas dati kā vārds, uzvārds, personas kods vai identifikācijas numurs, bet ja tādu nav – dzimšanas datums un vieta. Minētā definīcija ir nepieciešama, lai, kriminālprocesa ietvaros, veicot personas datu ievadīšanu e‑lietas platformā, likumā noteiktās personas varētu ar tiem rīkoties atbilstoši savai kompetencei, veicot kriminālprocesuālas darbības. Ņemot vērā, ka kriminālprocesā iesaistītajām personām var nebūt personas koda, ir nepieciešams paplašināt ievadāmo datu apjomu, proti, gadījumos, ja personai nav personas koda, ir apstrādājami tādi personas dati kā identifikācijas numurs, bet ja arī tāda nav – dzimšanas datums un vieta, lai konkrēto personu varētu identificēt. Minētais risinājums ir nepieciešams, lai e-lietas platformā varētu precīzi identificēt kriminālprocesā iesaistīto personu, sastādīt procesuālos dokumentus elektroniskajā formā un tiktu ielasīti konkrētas personas dati, kā arī pārvaldīt piekļuves tiesības lietas dalībniekiem un saziņai ar kriminālprocesā iesaistītajām personām. Ievērojot minēto, grozījumus paredzēts izdarīt arī attiecīgajos KPL pantos, kas satur norādi uz personas datiem tos aizvietojot ar terminu "identificējošie dati".Attiecīgi grozījumi **KPL 121., 140., 143., 147., 302., 326., 398.1, 401., 405., 427., 437., 524. un 634.1 pantā** ir saistīti ar grozījumiem KPL 12. pantā, ar kuriem tiek noteikta identificējošo datu definīcija. Grozījumi ir nepieciešami, lai e-lietas platformā būtu iespējams identificēt personas.Grozījumi **KPL 110. pantā** ir redakcionāli. Grozījumi paredz aizstāt vārdu "izdarīt" ar "izteikt", ņemot vērā, ka vārds "izteikt" ir ar plašāku nozīmi un ietver sevī piezīmju veikšanu jebkādā formā – rakstveida, mutvārdos u.tml. Arī turpmāk lieciniekam būs tiesības izteikt piezīmes rakstveidā fiksētajās liecībās un attiecīgās procesuālās darbības veicējs šīs piezīmes fiksēs un iekļaus rakstveida liecībā. Grozījums saistīts ar to, ka liecības rakstveidā tiks fiksētas elektroniski un tieši procesuālās darbības izpildītājam ir piekļuve tehniskajiem līdzekļiem, ar ko liecības tiek fiksētas. Paredzēts, ka piezīmes varēs izteikt dažādos veidos, tostarp, pierakstot uz atsevišķas lapas, ko pievienos liecībai vai mutvārdos.Grozījumi **KPL 113. pantā** ir redakcionāli. Speciālistam arī turpmāk būs tiesības izteikt savas piezīmes saistībā ar viņa veiktajām darbībām vai sniegt skaidrojumu, bet tās vairs nebūs obligāti ietveramas pašā dokumentā, kurā tiek fiksēta izmeklēšanas darbība. Grozījums saistīts ar to, ka atbilstoši paredzētajam tehniskajam risinājumam e-lietā pēc konkrētā dokumenta noslēgšanas, atbilstoši visiem drošības nosacījumiem, nebūs iespējams papildus veikt kādas piezīmes. Līdz ar to tiek paredzēts, ka speciālists turpmāk varēs izteikt piezīmes gan mutvārdos, ko fiksēs procesa virzītājs, gan uz atsevišķas lapas, kas tiks pievienots e-lietā pie dokumenta, kurā tiek fiksēta izmeklēšanas darbība.Grozījums **KPL 182. pantā** paredz noteikt, ka turpmāk persona parakstīsies par to, ka ir saņēmusi lēmuma par kratīšanu kopiju, un šis apliecinājums par lēmuma saņemšanu tiks pievienots krimināllietas materiāliem. Proti, šobrīd KPL 182. panta otrā daļa nosaka, ka personai par lēmuma par kratīšanu kopijas saņemšanu ir jāparakstās lēmumā, bet, ņemot vērā tehnisko risinājumu, e-lietā šāda parakstīšanās uz paša lēmuma vairs nebūs iespējama. Persona turpmāk varēs parakstīties par lēmuma saņemšanu vienā no KPL 317.2 pantā noteiktajiem veidiem, gadījumos, ja krimināllieta tiks vesta e-lietā vai uz atsevišķas paraksta lapas (veidlapas), ja krimināllieta būs papīra formātā (pārejas posmā).Grozījumi **KPL 188. pantā** vienādo regulējumu, kādā personai tiek izsniegts lēmums par procesuālo darbību veikšanu. Proti, šobrīd atbilstoši KPL 182. pantam gadījumos, kad tiek veikta kratīšana, uzsākot kratīšanu, izmeklēšanas darbības veicējs izsniedz personai, pie kuras tiek izdarīta izņemšana, lēmuma par kratīšanu kopiju un, atbilstoši izstrādātajiem grozījumiem KPL 182. pantā, persona par to parakstās. Savukārt pie izņemšanas KPL 188. pants paredz citādu kārtību, proti, uzsākot izņemšanu, izmeklēšanas darbības veicējs lēmumu par izņemšanu tikai uzrāda personai, par ko tā parakstās lēmumā un pēc izmeklēšanas darbības pabeigšanas personai tiek izsniegta lēmuma kopija. Ņemot vērā, ka KPL noteiktā kārtība, kādā tiek izsniegts lēmums par kratīšanu ir saprotamāka un efektīvāka, un to, ka personai arī pirms izņemšanas ir tiesības iepazīties ar lēmuma saturu, nav nekāda juridiska pamata lēmumu par izņemšanu izsniegt tikai pēc izmeklēšanas darbības pabeigšanas. Ievērojot minēto, ir nepieciešams vienādot regulējumu attiecībā uz kratīšanu un izņemšanu, nosakot, ka arī izņemšanas gadījumā, uzsākot izņemšanu, izmeklēšanas darbības veicējs izsniedz personai, pie kuras tiek izdarīta izņemšana, lēmuma par izņemšanu kopiju un šī persona par to parakstās. Attiecīgi nepieciešams veikt grozījumu arī KPL 188. panta trešajā daļā paredzot, ka pēc izmeklēšanas darbības veikšanas personai tiks izsniegts tikai izņemšanas protokols, jo lēmums tiks izsniegts iepriekš.Grozījumi **KPL 12. nodaļas nosaukumā, 235. un 236. pantā** ir savstarpēji saistīti un vērsti uz to, lai turpmāk visas lietas un dokumenti, kas ir iegūti kriminālprocesā tiktu reģistrēti sarakstā, ņemot vērā nepieciešamību vienotā sarakstā norādīt ne tikai lietiskos pierādījumus un dokumentus, kā šobrīd paredz KPL 236. pants, bet arī jebkuru procesuālo darbību laikā iegūto lietu, tajā skaitā arestēto mantu. Vienotais reģistrs ievērojami atvieglotu visu kriminālprocesā nonākušo lietu uzskaiti, glabāšanu un novērstu iespējamu mantas īpašnieka vai likumīgā valdītāja nepamatotu tiesību aizskārumu, savlaicīgi neizlemjot par mantas atdošanu.Praksē konstatēts, ka, piemēram, kratīšanas laikā izņemtās lietas ilgstoši netiek apskatītas un netiek izlemts to statuss kriminālprocesā, kā rezultātā tiek glabātas lietas, kuru nozīme kriminālprocesā nav konstatējama, turklāt tās netiek ierakstītas arī lietisko pierādījumu un dokumentu sarakstā.Ievērojot minēto, grozījumi paredz mainīt KPL 12. nodaļas nosaukumu uz "Rīcība ar lietām un dokumentiem", tādējādi paplašinot nodaļas tvērumu attiecībā uz jebkuru procesuālo darbību laikā iegūto lietu.Grozījumi KPL 235. pantā paredz izteikt panta nosaukumu jaunā redakcijā "Lietu un dokumentu pievienošana krimināllietai un glabāšana", pielāgojot to jaunajam nodaļas nosaukumam. Vienlaikus šā panta pirmajā daļā paredzēts izteikt panta pirmo daļu jaunā redakcijā, nosakot pienākumu turpmāk izmeklēšanas darbību gaitā iegūtās lietas un dokumentus procesa virzītājam reģistrēt krimināllietā esošajā lietu un dokumentu sarakstā. Attiecīgi nepieciešams grozīt arī panta otro daļu, mainot minētā saraksta nosaukumu. Vienlaikus paredzēts papildināt pantu ar 2.1 daļu, kurā noteikts, ka rīcība ar arestēto mantu notiek KPL 28. nodaļas kārtībā. Proti, arī turpmāk visa rīcība ar arestēto mantu tiek regulēta KPL 28. nodaļā, izņemot to, ka atbilstoši KPL 12. nodaļai, arī šī manta ir iekļaujama lietu un dokumentu sarakstā un procesa virzītājam ir pienākums turpmāk veikt attiecīgās atzīmes šajā sarakstā. Tāpat grozījumi paredz papildināt panta astoto daļu, nosakot, ka pirmstiesas procesā līdz izmeklēšanas pabeigšanai procesa virzītājam krimināllietā esošajā lietu un dokumentu sarakstā jāveic atzīme par izmeklēšanas darbību gaitā iegūto lietu un dokumentu statusu kriminālprocesā. Ievērojot minētos grozījumus, procesa virzītājam turpmāk būs pienākums lietu un dokumentu sarakstā reģistrēt visas pirmstiesas kriminālprocesa laikā iegūtās lietas.Savukārt grozījumi KPL 236. pantā paredz to izteikt jaunā redakcijā, nosakot lietu un dokumentu saraksta saturu. Atbilstoši grozījumiem šajā sarakstā ir norādāma informācija par lietas vai dokumenta nosaukumu, kā arī lietas statusu un tā maiņu kriminālprocesā, datumu un izmeklēšanas darbību, kad tie iegūti, glabāšanas vietu, kā arī datumu un galīgo rīcību ar lietu vai dokumentu. Ar lietas statusu ir saprotama jebkāda lietas juridiskā stāvokļa noteikšana, piemēram, arestētā manta, lietiskais pierādījums u.c. iespējamie statusi atbilstoši KPL regulējumam. Ņemot vērā, ka ne visas lietas, kas tiek izņemtas, turpmāk kriminālprocesā tiek izmantotas pierādīšanā vai mantisko jautājumu nodrošināšanai, ļoti svarīgi savlaicīgi noteikt lietas statusu. Tāpat, ja lieta pierādīšanā nav izmantojama un tiek atdota īpašniekam vai likumīgajam valdītājam, tad arī par to ir izdarāma attiecīga atzīme lietu un dokumentu sarakstā. Turklāt gadījumā, ja lietas statuss tiek mainīts, arī šī informācija būs jānorāda lietu un dokumentu sarakstā, piemēram, prokuroram jānorāda statusa maiņa, konstatējot, ka lietai nav lietiskā pierādījuma nozīmes kriminālprocesā, vai, atceļot arestu mantai, jo zudis iemesls mantisko jautājumu risinājuma nodrošināšanai.Grozījums **KPL 361. pantā** ir saistīts ar paredzētajiem grozījumiem KPL 12. nodaļā, nosakot, ka turpmāk arī arestēto mantu procesa virzītājam ir pienākums reģistrēt lietu un dokumentu sarakstā.Grozījumi **KPL 266., 269. un 270. pantā** paredz precizēt regulējumu attiecībā uz aizturēšanu un atbrīvošanu no aizturēšanas saistībā ar tehnoloģiskajiem risinājumiem e‑lietā.Atbilstoši grozījumiem, paredzēts izslēgt KPL 266. panta ceturto daļu, kas paredz, ka aizturēšanas protokolā izdara atzīmes par aizturētā atbrīvošanu vai drošības līdzekļa piemērošanu. Ņemot vērā, ka e-lietā aizturēšanas protokols pēc tā parakstīšanas tiek noslēgts un tajā vairs nebūs iespējas izdarīt labojumus vai izmaiņas, ir paredzēts atteikties no aizturēšanas protokola papildināšanas. Vienlaikus vēršam uzmanību, ka par drošības līdzekļa piemērošanu tiek pieņemts atsevišķs lēmums atbilstoši KPL 245. pantam, savukārt par aizturētā atbrīvošanu turpmāk paredzēts sagatavot atsevišķu protokolu.Atsevišķa protokola sagatavošana tiek paredzēta, izsakot jaunā redakcijā KPL 269. panta otro daļu. Turpmāk par aizturētā atbrīvošanu tiks sagatavots protokols, kurā tiks norādīts atbrīvošanas pamats, datums un laiks. Atbrīvojot aizturēto, viņam izsniegs aizturēšanas un atbrīvošanas protokolu kopijas. Vienlaikus atbilstoši esošajai praksei, kā arī KPL 249. panta pirmajā daļā noteiktajai kārtībai, procesa virzītājam joprojām būs tiesības pieņemt lēmumu par personas atbrīvošanu no aizturēšanas, ja tas ir nepieciešams konkrētā kriminālprocesā.Tāpat grozījumi paredz noteikt, ka turpmāk arī gadījumos, ja aizturēšana veikta KPL 270. panta otrās daļas 1. punktā minētajā gadījumā, un aizturētā persona iepriekš ir aizturēta KPL 264. panta kārtībā, procesuālās darbības veicējam būs jāraksta aizturēšanas protokols. Šobrīd KPL 270. panta piektās daļas trešais teikums nosaka, ka gadījumos, kad persona aizturēta atkārtoti, lai nodrošinātu, ka aizdomās turētais, apsūdzētais vai persona, pret kuru notiek process medicīniska rakstura piespiedu līdzekļu noteikšanai, tiek nogādāta pie izmeklēšanas tiesneša, izmeklētājs, ja ir sagatavots ierosinājums par tāda drošības līdzekļa piemērošanu, kas saistīts ar brīvības atņemšanu, nav jāraksta jauns aizturēšanas protokols, bet protokolā, kas sastādīts par aizturēšanu KPL 264. panta kārtībā, iekļaujama norāde par to, no kura brīža persona uzskatāma par aizturētu šā panta kārtībā. Minēto regulējumu ir nepieciešams grozīt, ņemot vērā tehnisko specifikāciju e-lietā, proti, ievērojot nepieciešamos drošības apsvērumus, gadījumos, kad procesuāls dokuments būs pabeigts, proti, noslēgts un to vairs nebūs iespējams modificēt. Ievērojot minēto, nebūs iespējams arī jau pabeigtā aizturēšanas protokolā iekļaut papildu informāciju. Minētais grozījums neapgrūtinās procesa virzītāju darbu un nekādā mērā neuzliks papildu slogu, ņemot vērā, ka ievērojot pieejamās tehnoloģijas, šādu aizturēšanas protokolu sagatavošana būs vienkāršota un ātra.Lai novērstu praksē esošās neskaidrības, kā arī precizētu normatīvo regulējumu, ir nepieciešams papildināt KPL 270. pantu ar sesto daļu, nosakot, ka aizturēšana šā panta kārtībā nav atkārtota aizturēšana vienā kriminālprocesā. Ar šo normu paredzēts precizēt, ka aizturēšanas, kas tiek veikta KPL 270. panta pirmajā un otrajā daļā paredzētajos gadījumos, termiņš netiek iekļauts aizturēšanas, kas paredzēta KPL 264. pantā, termiņā. Aizturēšana KPL 270. panta kārtībā uzskatāma par jaunu aizturēšanu īpaši noteiktos gadījumos, nevis atkārtotu aizturēšanu KPL 264. panta izpratnē.Grozījumi paredz papildināt **KPL ar jaunu 18.1 nodaļu "Lietvedības īpatnības e-lietā"**. Grozījumi paredz, ka šī nodaļa regulēs visus ar lietvedību saistītos jautājumus, kad krimināllieta tiks veidota e-lietā. Proti, atbilstoši grozījumiem, arī gadījumos, kad lietvedība krimināllietā tiek vesta e-lietā, ir piemērojamas vispārīgās KPL normas, savukārt šajā nodaļā noteiktais regulējums ir atzīstams par speciālajām normām attiecībā pret vispārējo regulējumu un ir piemērojams tikai gadījumos, kad krimināllieta tiek vesta e-lietā.Atbilstoši jaunajam **KPL 317.1 pantam**, ja krimināllieta tiek veidota kā e-lieta, tad turpmāk visus ar konkrēto kriminālprocesu saistītos dokumentus augšupielādē vai veido, kā arī glabā e-lietā. Līdz ar to šādos gadījumos nav iespējama situācija, kad krimināllietā esošie dokumenti daļēji ir e-vidē, bet daļa papīra veidā (ar izņēmumu, kas noteikts šā panta astotajā daļā). Minētais regulējums atbilst KPL 374. panta pirmajai daļai, kas nosaka, ka no kriminālprocesa uzsākšanas brīža visus ar šo procesu saistītos dokumentus glabā vienkopus krimināllietā. Par dokumentiem šā panta tvērumā ir atzīstama jebkurā veidā un materiālā ierakstītā informācija, tostarp, dokumenti Dokumentu juridiskā spēka likuma 1. panta izpratnē, kā arī KPL 135. panta (dokuments) un 136. panta (elektroniskie pierādījumi) izpratnē.Vienlaikus norādāms, ka atbilstoši programmas "E-lieta: izmeklēšanas un tiesvedības procesu pilnveide" 1. posmam, tiek paredzēts pārejas posms, un krimināllietas papīra formātā sākotnēji tiks pārvērstas e-vidē prokuratūrā, ņemot vērā, ka izmeklēšanas iestādes uzsāks lietvedību e-vidē vēlāk. Atbilstoši projekta "Prokuratūras informācijas sistēmas attīstība" detalizētā projekta aprakstam projekta ietvaros tiks izstrādāta dokumentu iesniegšanas funkcionalitāte e-lietas publiskajā portālā, kurā būs iespējams strukturētā veidā pievienot lietai saistītos dokumentus. Izmantojot lietas metadatus, šie dokumenti tiks automātiski pievienoti lietas materiāliem. Papīra formātā iesniegtie procesuālie dokumenti tiks elektronizēti un pievienoti lietai, izmantojot dokumentu skenēšanas aplikāciju.Ņemot vērā, ka e-lieta sastāv no vairākām informācijas platformām, proti, materiālu aprite notiks vairākās informācijas sistēmās, tiek paredzēts KPL 317.1 panta otrajā daļā noteikt sistēmu turētājus un pārziņus. Informācijas sistēmas pārzinis tiek noteikts, pamatojoties uz Valsts informācijas sistēmu likuma 5. panta pirmās daļas 1. punktu. Ar grozījumiem paredzēts noteikt, ka Kriminālprocesa informācijas sistēmas pārzinis un turētājs ir Iekšlietu ministrijas Informācijas centrs. Savukārt jau šobrīd atbilstoši Prokuratūras likuma 51.1 pantam Prokuratūras informācijas sistēmas turētājs un pārzinis ir Latvijas Republikas Prokuratūra, savukārt saskaņā ar likuma "Par tiesu varu" 28.6pantu TIS pārzinis un turētājs ir Tiesu administrācija.KPL 317.1 panta trešā daļa paredz noteikt kārtību, kādā oriģinālie dokumenti, ja tie ir papīra formā, tiek pārvērsti elektroniskos dokumentos ar elektronisko parakstu, to pievienošanai e‑lietai. Papīra formā iegūtie vai sagatavotie ar šo procesu saistītie dokumenti ir jebkādi procesuālie dokumenti, kurus ir sagatavojusi jebkura persona, kā arī līgumi, pilnvaras vai atsevišķas parakstu lapas, apliecinājumi u.c. dokumenti, ja tie ir saistīti ar konkrēto kriminālprocesu.Atbilstoši Eiropas Parlamenta un Padomes 2014. gada 23. jūlija regulas Nr. 910/2014 par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ Direktīvu 1999/93/EK (49) (turpmāk – Regula Nr. 910/2014) 3. panta 10. punkta izpratnei elektroniskais paraksts ir elektroniski dati, kas pievienoti citiem elektroniskajiem datiem vai loģiski saistīti ar tiem un ko parakstītājs izmanto, lai parakstītos. Vienlaikus papildus tiek paredzēts noteikt kritērijus, lai pārveidotos dokumentus atzītu par derīgiem, un proti, pārvērstajā elektroniskajā dokumentā ir jābūt nodrošinātam oriģinālā dokumenta satura attēlojumam un atbilstībai tam noteiktajā datu glabāšanas laikā, nodrošinātai satura lasīšanai elektroniski un, ja nepieciešams, atvasinājuma veidošana papīra formā, kā arī pārvērstais dokuments tiek aizsargāts pret papildinājumiem, izmaiņām vai neatļautu piekļūšanu vai iznīcināšanu. Saskaņā ar šā panta piekto daļu pārvērstajiem dokumentiem ir tāds pats juridiskais spēks kā oriģinālajam dokumentam.KPL 317.1 panta ceturtā daļa paredz, ka pārvēršamie dokumenti, proti, tie dokumenti, kas sākotnēji ir papīra formātā, tiek nodoti procesa virzītājam un glabāti līdz galīgā nolēmuma spēkā stāšanās dienai, tostarp arhīva lietas materiāli. Līdz ar to, jebkādi dokumenti, kad tie tiek pārvērsti un pievienoti kā krimināllietas materiāls e-lietā, tie tiek attiecīgi pārsūtīti tam procesa virzītājam, kura rīcībā ir krimināllieta. Pārvērstā dokumenta glabāšanas un iznīcināšanas process notiek iestādes vadītāja noteiktajā kārtībā, kas tiek regulēta iekšējos normatīvos aktos.Vienlaikus, lai novērstu jebkādas šaubas par krimināllietas autentiskumu un novērstu iespējamu elektronisko dokumentu pārveidošanu, KPL 317.1 panta sestā daļa paredz noteikt, ka jebkādus dokumentus, kas veidoti vai augšupielādēti e-lietā, drīkst dzēst, veikt izmaiņas tikai uz lēmuma pamata un saskaņā ar KPL normām.Attiecībā uz e-lietā veicamajiem apliecinājumiem un parakstiem tiek paredzēts, ka prasības par dokumenta parakstīšanu vai apliecinājuma veikšanu ir izpildītas, ja dokumenti vai apliecinājumi izveidoti e-lietas platformā un parakstīti ar elektronisko parakstu Regulas ES Nr. 910/2014 3. panta 10. punkta izpratnē vai papīra dokumenta formā veiktais paraksts vai apliecinājums ir pārvērsts atbilstoši šā panta trešās daļas noteikumiem. Līdz ar to parakstu var veidot pašā e-lietā izmantojot elektronisko parakstu, gan papīra formātā to attiecīgi pārveidojot. Vienlaikus norādāms, ka atbilstoši Elektronisko dokumentu likumam dokumentus var apliecināt arī izmantojot drošu elektronisko parakstu.KPL 317.1 panta astotā daļa paredz regulējumu, kā rīkoties, ja krimināllieta satur valsts noslēpumu. Atbilstoši paredzētajam regulējumam valsts noslēpumu saturošus objektus, apkopo atsevišķā sējumā, neievadot e-lietā. E‑lietā par to izdara atzīmi. Minētais regulējums atbilst KPL 374. panta otrajai daļai, kas nosaka, ka valsts noslēpumu saturošus objektus apkopo atsevišķā sējumā. Ņemot vērā, ka e-lietas platformā nav iespējams nodrošināt visus nepieciešamos drošības pasākumus valsts noslēpuma glabāšanai atbilstoši likumam "Par valsts noslēpumu", arī turpmāk valsts noslēpumu saturoši objekti tiks kārtoti atsevišķā sējumā papīra formātā, kas būs daļa no krimināllietas.**KPL 317.2 pants** paredz regulējumu, kādā personas, kas piedalās procesuālās darbībās, apliecinās piedalīšanos ar savu parakstu. Ņemot vērā, ka nav iespējams nodrošināt visām kriminālprocesā iesaistītajām personām vienādu tehnisko nodrošinājumu sava paraksta izdarīšanai e-lietā, ir paredzēts noteikt vairākus alternatīvus parakstīšanās veidus, kuru izmantošanu noteiks procesa virzītājs, atbilstoši pieejamiem tehniskajiem līdzekļiem.Grozījumi paredz noteikt četrus dažādus veidus, kādos persona varēs apliecināt piedalīšanos procesuālajā darbībā ar savu parakstu – drošs elektroniskais paraksts vai elektroniskais paraksts uz paraksta attēla iegūšanas aparatūras sensora procesuālajā dokumentā, vai ar pašrocīgu parakstu, ar elektronisko vai drošo elektronisko parakstu uz apliecinājuma, vai ar sistēmas elektroniskajā pakalpojumā pieejamo elektroniskās parakstīšanās rīku. Papīra apliecinājums, kas būs pašrocīgi parakstīts, tiks pārveidots elektroniskā formātā un pievienots krimināllietai. Atbilstoši Elektronisko dokumentu likuma 1. panta 4. punktam elektroniskais paraksts Regulas Nr. [910/2014](http://eur-lex.europa.eu/eli/reg/2014/910/oj/?locale=LV)/ES 3. panta 10. punkta izpratnē ir elektroniski dati, kas pievienoti citiem elektroniskajiem datiem vai loģiski saistīti ar tiem un ko parakstītājs izmanto, lai parakstītos. Persona ar elektronisko parakstu varēs parakstīt procesuālos dokumentus, izmantojot iestādē pieejamo infrastruktūru (datoru), kā arī būs iespēja atsevišķu dokumentu parakstīt savā e-lietas portālā, kas pēc parakstīšanas automātiski tiks nosūtīts uz e‑lietas platformu. Tāpat, ja procesa virzītāja rīcībā būs paraksta attēla iegūšanas aparatūras sensors, veiktais elektroniskais paraksts automātiski tiks pievienots attiecīgajam procesuālajam dokumentam vai apliecinājumam krimināllietā, kas būs saistīts ar procesuālo dokumentu. Ar apliecinājumu ir saprotams procesa virzītāja sagatavots dokuments e-lietā, uz kura tiks atspoguļots procesuālajā dokumentā ietvertais unikālais numurs, kas sasaistīs apliecinājumu ar parakstāmo procesuālās darbības dokumentu. Apliecinājumu persona varēs parakstīt trīs veidos – pašrocīgi (ja apliecinājums būs papīra formātā), ar elektronisko parakstu izmantojot attēla iegūšanas aparatūras sensoru vai drošu elektronisko parakstu. Pēc apliecinājuma parakstīšanas, procesa virzītājs šo dokumentu atbilstoši KPL 317.1 panta trešās daļas nosacījumiem izveidos vai pievienos e-lietai. Tāpat persona varēs parakstīties, izmantojot sistēmas elektronisko parakstu, autentificējoties savā profilā e-lietas portālā. Šāda sistēmas elektroniskā paraksta izmantošana būtu iespējama gadījumos, ja dokuments tiek izveidots e-lietas portālā (piemēram, procesā iesaistītās personas iesniegums, atsevišķas formas apliecinājums un tml.).KPL 317.2 panta otrā daļa paredz, ka gadījumos, kad atbilstoši KPL normām, personas tiek brīdinātas par kriminālatbildību, kā arī personas tiek informētas, iepazīstinātas, vai tām tiek izskaidrotas tās tiesības un/vai pienākumi, personas minēto apliecinās ar parakstu **pēc** procesuālās darbības. Minētais regulējums nekādā veidā neietekmē šajā likumā noteikto brīdi, kad personas tiek brīdinātas vai informētas par tiesībām, bet tikai tiek pārcelts fiziskās parakstīšanās brīdis. Grozījumi ir nepieciešami, lai gadījumos, ja persona parakstās uz atsevišķas paraksta lapas, krimināllieta joprojām būtu pārskatāma un nesastāvētu no nesamērīgi daudziem šādiem apliecinājumiem gadījumos, kad persona vienā apliecinājumā var izdarīt parakstu par vairākām procesuālajām darbībām (piem., kad persona tiek brīdināta par kriminālatbildību un tiek arī nopratināta) kā arī, lai būtu iespējams šo apliecinājumu piesaistīt procesuālās darbības dokumentam ar unikālu dokumenta numuru.Savukārt panta trešā daļa paredz noteikt, ka procesuālās darbības vai dokumenta apliecinājumu var fiksēt arī skaņu, skaņu un attēlu ierakstā. Šobrīd gadījumos, kad procesuālās darbības tiek fiksētas skaņu, skaņu un attēla ierakstā atbilstoši KPL 143. pantam, persona, kura piedalās šajā procesuālajā darbībā praksē šo darbību jau apliecina tajā pašā ierakstā. Atbilstoši grozījumiem paredzēts precizēt, ka turpmāk persona procesuālās darbības skaņas vai skaņas un attēla ierakstā varēs apliecināt ne tikai, kad visa procesuālā darbība tiek fiksēta ar tehniskajiem līdzekļiem, bet arī jebkurā citā gadījumā, procesa virzītājam fiksējot arī tikai apliecinājumu, kas tiks pievienots krimināllietai.Atbilstoši piedāvātajiem grozījumiem **KPL 317.3 pants** paredz, ka turpmāk persona ar krimināllietas materiāliem varēs iepazīties e-lietas portālā. Tiek paredzēts, ka gadījumos, ja persona nelūdz tai izsniegt procesuālu dokumentu vai lietas materiālu kopijas papīra formātā, persona ar tām varēs iepazīties e-lietas portālā, veicot autentifikāciju. e-lietas portālam būs iespēja piekļūt (autentificēties) ar šādiem veidiem: ar lietotājvārdu, ar vienotās pieteikšanās moduli (eID, eparaksts, eParakstsmobile, Swedbank, SEB, Citadele, Luminor/Nordea, Luminor/DNB, Industra, PrivatBank, Rietumu, BlueOrange, EU eID) izmantojot kādu no iekļauto resursu rekvizītiem, piemēram bankas lietotājvārdu un SmartID apstiprinājuma paroli. Pēc dokumenta pieejamības e-lietas portālā, atsevišķā portāla sadaļā būs pieejama informācija par aktuālajiem notikumiem lietās, kur persona ir reģistrēta kā dalībnieks (procesā iesaistītā persona). Tāpat, par dokumenta pieejamību personai tiks paziņots nosūtot e-pasta ziņojumu, ja persona, kā saziņas veidu būs norādījusi e-pasta adresi.Vienlaikus norādāms, ka, ja personai pienākas bezmaksas tulka palīdzība atbilstoši KPL regulējumam, kārtība, kādā tā tiks nodrošināta, netiks mainīta, proti, joprojām procesa virzītājs nodrošinās tulka pakalpojumus, ņemot vērā konkrētās lietas apstākļus (uz vietas iestādē, ieslodzījuma vietā).Paredzams, ka ne visām kriminālprocesā iesaistītajām personām ir nepieciešamās iemaņas un tehniskie līdzekļi, lai izmantotu e-lietas portālu, līdz ar to šā KPL 317.3 panta otrā daļa nosaka, ka procesa virzītājs var personai izsniegt arī e-lietas materiālu, tostarp, tikai atsevišķu dokumentu, kopijas papīra formātā. Šāda kārtība attieksies arī uz personām, kuras atrodas ieslodzījuma vietā līdz laikam, kad ieslodzījumu vietās būs pietiekams tehniskais nodrošinājums, lai nodrošinātu jebkuram ieslodzītajam tiesības iepazīties ar krimināllietas materiāliem e-vidē atbilstoši KPL regulējumam.Procesa virzītājs, izvērtējot personas pieteikumu, izlemj, vai personai lietas materiāli ir izsniedzami papīra formātā. Kārtība, ka procesa virzītājs var noraidīt šādu pieteikumu, ir izstrādāta, lai izvairītos no iespējamas negodprātīgas rīcības no lietas dalībnieku puses, piemēram, vairākkārtīgu lūgumu izsniegt jau iepriekš izsniegtu dokumentu kopijas. Norādāms, ka par procesa virzītāja rīcību, noraidot šādu pieteikumu, varēs iesniegt sūdzību atbilstoši KPL 24. nodaļā paredzētajai kārtībai.Jaunais **KPL** **317.4 pants** paredz, ka gadījumos, kad persona kā savu sūtījumu saņemšanas adresi būs norādījusi elektronisko adresi, persona uz norādīto adresi saņems paziņojumu par konkrēta dokumenta pieejamību e-lietas portālā, kur tā, veicot autentifikāciju, varēs iepazīties ar konkrēto dokumentu. Procesuālā termiņa tecējums šādā gadījumā tiek aprēķināts atbilstoši KPL 321. un 333. pantam, proti uzskatāms, ka personai ir paziņots par dokumenta pieejamību otrajā darbdienā pēc attiecīgā paziņojuma nosūtīšanas. Vēršama uzmanība, ka arī kārtība, kādā tiek noteikta tiesas sprieduma pieejamības diena (KPL 317.1 pants), netiek mainīta, ņemot vērā, ka tiek mainīta tikai dokumenta pieejamības vieta uz elektronisko vidi.Minētais paziņošanas veids attieksies tikai uz situācijām, kad personām tiek paziņots par dokumenta pieejamību e‑lietas portālā, proti, gadījumiem, kad personām netiek izsniegti dokumenti papīra formātā. Minētie grozījumi ir saistīti arī ar birokrātiskā sloga mazināšanu.Grozījumi **KPL 362. pantā** paredz noteikt, ka turpmāk gadījumos, kad virtuālajai valūtai tiek uzlikts arests, par to nav nepieciešams rakstīt protokolu, jo šī manta jau ir izņemta un atrodas pie procesa virzītāja. Saskaņā ar KPL 187. pantu izņemšanu izdara ar procesa virzītāja lēmumu, kurā norāda kas, kur, pie kā, kādā lietā, un kādus priekšmetus vai dokumentus izņem, līdz ar to atsevišķi sastādīt protokolu par aresta uzlikšanu mantai nav nepieciešams. Norādāms, ka atbilstoši KPL 188. panta trešajai daļai lēmums par izņemšanu tiek izsniegts personai, pie kuras izņemšana izdarīta.Grozījumi **KPL 406. panta otrajā un ceturtajā daļā** ir saistīti ar to, ka e-lietas platformā, ievērojot tehniskos risinājumus, elektroniski nebūs iespējams parakstīties uz lēmuma, līdz ar to ir nepieciešams grozīt regulējumu, nosakot, ka turpmāk personas parakstās par lēmuma saņemšanu. Atbilstoši grozījumiem gan apsūdzētais, gan viņa aizstāvis un pārstāvis turpmāk varēs parakstīties par lēmuma saņemšanu vienā no KPL 317.2 pantā noteiktajiem veidiem.Grozījumi **KPL 412. panta sestajā un 6.1 daļā** pēc savas būtības ir precizējoši un nemaina esošo regulējumu. Ņemot vērā, ka turpmāk lietas materiāli būs elektroniskajā vidē, dokumentus, kurus KPL neparedz izsniegt personai, bet tikai iepazīstināt ar tiem, būs iespējams apskatīt uz procesa virzītāja rīcībā esošajām tehniskajām ierīcēm, līdz ar to likumā ir nepieciešams noteikt, ka šāda iepazīšanās ir pieļaujama tikai procesa virzītāja klātbūtnē. Šādā veidā tiktu nodrošināta arī informācijas aizsardzība, liedzot personām nelikumīgi veikt šādu dokumentu kopijas. Ar pilnvarotu personu ir saprotama tāda persona, kuru ir norīkojis procesa virzītājs.Grozījumi paredz izslēgt no **KPL 418. panta ceturto daļu**, kas paredzēja, ka informāciju par kriminālprocesa izbeigšanu, nosacīti atbrīvojot no kriminālatbildības, saglabā Iekšlietu ministrijas Informācijas centrs. Atbilstoši Sodu reģistra likuma 7. pantam šāda informācija tiek iekļauta un glabāta Iekšlietu ministrijas Informācijas centra Sodu reģistrā, līdz ar to šī norma pēc būtības ir deklaratīva un izslēdzama, lai regulējums netiktu dublēts dažādos likumos.Grozījumi **KPL 482., 483. un 484. pantā** ir savstarpēji saistīti un vērsti uz tiesas sēžu protokola regulējuma precizēšanu. Ņemot vērā, ka tiesas sēdes protokoli praksē tiek fiksēti divos veidos – rakstveidā vai ar tehniskajiem līdzekļiem – ir nepieciešams pilnveidot regulējumu KPL. Grozījumi KPL 482. panta pirmajā daļā paredz noteikt tiesas sēdes protokola definīciju. Atbilstoši grozījumiem tiesas sēdes protokols ir procesuāls dokuments, kuru var veidot divos veidos – rakstveidā fiksējot lietas iztiesāšanas gaitu un tiesas sēdē pieņemtos lēmumus vai pilnā apjomā tiesas sēdes gaitu fiksējot skaņu vai skaņu un attēla ierakstā, tostarp izmantojot audio un video protokolu rīku. Vienlaikus norādāms, ka grozījumi paredz atteikties no tiesas sēdes protokola, kas tiek fiksēts ar tehniskajiem līdzekļiem, parakstīšanas, ņemot vērā, ka ar tehniskiem līdzekļiem sagatavota tiesas sēdes protokola parakstīšana tiks aizstāta ar tā apstiprināšanu TIS. Atbilstoši grozījumiem paredzēts pārcelt KPL 484. panta otro daļu uz KPL 482. panta 1.1 daļu, nosakot, kādas ziņas tiek iekļautas tiesas sēdes protokolā.Savukārt KPL 482. panta otrā daļa noteic, ka tiesas sēdes protokolu uzglabā kopā ar krimināllietu, vai ievieto un uzglabā TIS. Ņemot vērā, ka TIS ir daļa no e-lietas, šāda kārtība nodrošina tiesas sēdes protokola uzglabāšanu vienuviet, proti, krimināllietā.KPL 482. panta trešā daļa paredz aizstāt vārdus "raksta" ar "sagatavo" un ir precizējoša, ņemot vērā, ka tiesas sēdes protokols var tikt sagatavots ar tehniskajiem līdzekļiem.Tāpat tiek paredzēts izslēgt panta ceturto daļu, ņemot vērā, ka KPL 505. panta ceturtā daļa jau šobrīd nosaka, ka lietas dalībnieku debašu runas, kas tiek iesniegtas rakstveidā, tiek pievienotas lietas materiāliem, līdz ar to nav nepieciešams saglabāt šādu norādi arī KPL 482. pantā.Ņemot vērā, ka tiesas sēdes protokola regulējums tiek pārcelts uz KPL 482. panta pirmo un 1.1 daļu, ir nepieciešams izslēgt 483. pantu.Grozījumi KPL 484. pantā paredz turpmāk šajā pantā noregulēt kārtību, kādā ir rakstāmi tiesas sēdes protokoli rakstveidā. Atbilstoši grozījumiem paredzēts izslēgt panta otro daļu, ņemot vērā, ka regulējums ir pārcelts uz KPL 482. panta 1.1 daļu, nosakot tiesas sēdes protokola saturu, neatkarīgi no tā fiksēšanas veida. KPL 484. panta trešajā daļā paredzēts noteikt, ka papildus rakstveidā sagatavotajā tiesas sēdes protokolā tiek fiksēti arī iebildumi pret tiesas sēdes priekšsēdētāja rīcību. Savukārt KPL 484. panta ceturtā daļa ir precizējoša, nosakot, ka apsūdzētā, cietušā, liecinieka, eksperta, kriminālprocesā aizskartā mantas īpašnieka, kura mantai uzlikts arests, liecības un citu procesā iesaistīto personu paskaidrojumus, tiesas debašu runas, replikas, apsūdzētā pēdējais vārds tiek fiksēts rakstveida tiesas sēdes protokolā. Šādā veidā, gadījumos, kad tiesas sēdes protokols tiks veidots tikai rakstveidā, tas ietvers nepieciešamo informāciju par tiesas sēdes gaitu.Attiecīgi grozījumi **KPL 326. pantā** ir redakcionāli. Ņemot vērā, ka ar grozījumiem tiek pilnveidots tiesas sēžu protokolu regulējums, ir nepieciešams papildināt KPL 326. panta trešo daļu ar atsauci arī uz 482. pantu, nosakot, ka tiesas sēdes protokola saturu nosaka KPL 482. un 484. pants.Grozījumi **KPL 496. panta ceturtajā daļā** paredz nostiprināt personas, kura piedalās lietas iztiesāšanā, tiesības izteikt iebildumus pret tiesas sēdes priekšsēdētāja rīcību. Šobrīd KPL 482. panta otrā daļa noteic, ka, ja kādai no personām, kura piedalās iztiesāšanā, ir iebildumi pret sēdes priekšsēdētāja rīcību, šie iebildumi ierakstāmi tiesas sēdes protokolā, savukārt atbilstoši grozījumiem šādi iebildumi atsevišķi tiks fiksēti tikai, ja tiesas sēdes protokols tiks gatavots rakstveidā. Minētai normai ir divi mērķi – pirmkārt, paredzēt personai tiesības izteikt iebildumus tiesas sēdē, otrkārt, noteikt pienākumu šādus iebildumus fiksēt tiesas sēdes protokolā. Ņemot vērā, ka šobrīd šīs tiesības ir nostiprinātas tikai nodaļā, kas attiecās uz tiesas sēdes gaitas fiksēšanu, ir nepieciešami precizējoši grozījumi šādas tiesības nostiprināšanai arī KPL nodaļā, kas attiecas uz krimināllietas iztiesāšanu.Grozījums **KPL 516. panta otrajā daļā** ir precizējošs, paredzot izslēgt vārdus "slēgta aploksne", ņemot vērā, ka aploksnes var būt tikai papīra formātā, bet atsevišķās domas ir pievienojamas e-lietai kā krimināllietas materiāls. Atbilstoši grozījumiem, joprojām ar tiesneša atsevišķajām domām varēs iepazīties tikai augstākas instances tiesa šā tiesas nolēmuma pārsūdzības gadījumā.**Pārejas noteikumi**KPL pārejas noteikumu 73. punkts paredz noteikt pārejas posmu e-lietas lietvedības noteikumu piemērošanai. Ņemot vērā, ka atbilstoši programmas "E-lieta: izmeklēšanas un tiesvedības procesu pilnveide" 1. posmam elektroniska krimināllietu aprite vispirms tiks uzsākta prokuratūrā un tiesās, tiek paredzēts, ka tā savu darbību uzsāks ar 2021. gada 1. aprīli, savukārt pārējās izmeklēšanas iestādes krimināllietas lietvedību elektroniskā vidē sāks kārtot atbilstoši katrā izmeklēšanas iestādē rīcībā esošajam tehniskajam nodrošinājumam, bet ne ātrāk kā 2021.gada 1. aprīlī.Savukārt KPL pārejas noteikumu 74. punkts paredz noteikt, ka arī tad, kad notiks elektroniska krimināllietu aprite, personām, kuras atrodas ieslodzījuma vietā, procesa virzītājs nodrošinās iespēju iepazīties ar krimināllietas materiāliem, ņemot vērā katras ieslodzījuma vietas tehnisko nodrošinājumu. No minētā izriet, ka personām, kuras atrodas ieslodzījuma vietā, nebūs pienākums saskaņā ar KPL 317.3 panta otrajā daļā noteikto lūgt krimināllietas materiālu, tostarp, procesuālo dokumentu, kopiju izsniegšanu, bet procesa virzītājs nepieciešamos dokumentus izsniegs papīra formātā atbilstoši KPL nosacījumiem, ja vien ieslodzījuma vieta nenodrošina ieslodzītajiem pieeju nepieciešamajiem tehniskajiem līdzekļiem. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija. Projekta izstrādes ietvaros notikušas diskusijas ar tieslietu ministra 2020. gada 9. marta rīkojumu Nr. 1-1/69 izveidotajā pastāvīgajā Kriminālprocesa likuma darba grupas sanāksmēs, kuras sastāvā ir tiesību zinātņu eksperti un praktiķi, tostarp Valsts policijas, Ģenerālprokuratūras un tiesu pārstāvji, kā arī tika pieaicināti Tiesu administrācijas, Ieslodzījuma vietu pārvaldes pārstāvji. |
| 4. | Cita informācija | Nav |
|   |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts tieši ietekmēs izmeklēšanas iestāžu darbiniekus, prokurorus un prokuratūras darbiniekus, tiesnešus un tiesu darbiniekus, un citas ar tiesu varu saistītu institūciju amatpersonas, kā arī jebkuru publisku vai privātu personu, kas kā lietas dalībnieks vai, piemēram, liecinieks, tulks piedalās kriminālprocesā. |
| 2. | Tiesiskā regulējuma ietekme uz tautsaimniecību un administratīvo slogu | Līdz ar likuma grozījumu spēkā stāšanos un ieviesto e-lietas veidojošo informācijas sistēmu funkcionalitātes pilnveidi tiks samazināts administratīvais slogs lietas dalībniekiem. Šādā veidā tiks nodrošināta efektīva informācijas apmaiņa starp prokuratūru un tiesām, un lietas dalībniekiem, kā arī citām procesā iesaistītajām iestādēm un personām.Grozījumi procesuālajos likumos ļaus nodrošināt iespēju lietas dalībniekiem iesniegt dokumentus elektroniskā formā, papildinot esošās elektroniskās veidlapas un sakārtos normatīvo aktu regulējumu, kas piešķir šādā formā iesniegtajiem, apliecinātiem procesuālajiem dokumentiem juridisku spēku. Ļaujot radīt elektronisku lietu sākot no izmeklēšanas procesa prokuratūrā un elektroniska tiesvedības procesa tiesās (nodrošinot savstarpēju dokumentu elektronisku apmaiņu) tiks nodrošināta iespēja lietas dalībniekiem izmantojot e-lietas publisko portālu piekļūt elektroniskajiem lietas materiāliem atbilstoši KPL noteiktajam. Tāpat arī tiks nodrošināta lietas dalībnieku apziņošana, izmantojot oficiālo elektronisko adresi, ja persona tam būs piekritusi. Līdz ar to lietu elektronizēšana radīs iespēju lietu dalībniekiem iepazīties ar lietu materiāliem elektroniski, neapmeklējot prokuratūru un tiesu un tādējādi atslogojot prokuratūras un tiesu darbiniekus no lietu meklēšanas, izsniegšanas un kopēšanas (gadā aptuveni 100 000 lietas). Prognozējot, ka līdz 2029. gadam lietu elektroniskas apskatīšanas gadījumu īpatsvars palielināsies līdz 40 %. Tādā veidā pilnveidojot, elektronizējot izmeklēšanas un tiesvedības procesu kopējais process kļūs efektīvāks, ātrāks un caurskatāmāks, samazinot gan tiesvedību termiņus, gan nodrošinot informācijas pieejamību un atklātību. Likumprojektam paredzama pozitīva ietekme uz tautsaimniecību un mazinās administratīvo slogu. Izmeklēšanas (sākot no prokuratūras) un tiesvedības procesu elektronizācijas rezultātā tiks automatizēti un elektronizēti darbības procesi, tādā veidā samazinot izdevumus, kas saistīti ar lietu uzturēšanu, pārvietošanu un dokumentu izsniegšanu, turklāt elektroniskais tiesvedības process ļaus samazināt arī kopējo lietu izskatīšanas ilgumu, jo dokumentu papīra formā sagatavošana, izplatīšana tiesvedības procesā prasa zināmu laiku. Iespēja iepazīties ar lietu materiāliem elektroniski, neapmeklējot prokuratūras un tiesu iestādes, ietaupīs gan lietas dalībnieku, gan prokuratūras, tiesu un ar tiesvedības procesu izpildi saistīto iestāžu finanšu un administratīvos resursus. Darba laika ietaupījumu, ko prokuratūras un tiesu darbinieki iegūs sakarā ar atslogojumu no lietu meklēšanas, izsniegšanas un kopēšanas, sākotnēji būs iespējams novirzīt uz lietu skenēšanas pienākumiem, kā arī nākotnē uz ar viņu darbu saistīto pakalpojumu vai funkciju izpildes kvalitātes uzlabošanai. Prognozējams, ka lietas materiālu pieejamība paaugstināsies, bet korespondences un informācijas sniegšanas izmaksas – plānots, ka pirmajā ieviešanas gadā samazināsies līdz 20 %. Īslaicīgs administratīvā sloga pieaugums iespējams attiecībā uz prokuratūrai nodoto lietu skenēšanu, lai elektronizētu lietu un veidotu to elektronisku un tālāk nodotu tiesai, tādā veidā veidojot vienotu elektronisku tiesvedības procesu. Šāds sloga pieaugums paredzams līdz pilnīgam vienotam izmeklēšanas un tiesvedības procesam, ko paredzams īstenot e-lietas nākamajos attīstības posmos līdz 2024. gadam.Netiek prognozēts, ka tiesiskais regulējums radīs administratīvo slogu nevalstiskajām organizācijām (izņemot, ja tās būs iesaistītas tiesvedībā). Savukārt vides ietekmes kontekstā pozitīvais aspekts ir plānotais papīra patēriņa samazinājums. |
| 3. | Administratīvo izmaksu monetārs novērtējums | Tiek paredzēts, ka samazināsies izmaksas, kas saistītas ar lietvedības kārtošanu papīra formātā, kā arī izdevumi, kas saistīti ar dokumentu nosūtīšanu izmantojot pasta pakalpojumus. Precīzu administratīvo izmaksu samazinājumu nav iespējams noteikt, jo, pirmkārt, krimināllietās esošais dokumentu skaits un apjoms ir katrai situācijai individuāls un, otrkārt, nav iespējams prognozēt personu, kas izvēlēsies, kā savu saziņas adresi norādīt elektronisko adresi, skaitu.Elektroniska lietas apskatīšana samazinās arī administratīvo slogu lietas dalībniekiem, ietaupot ceļā patērētās izmaksas (darba laiks un transporta izdevumi) lietas informācijas saņemšanai, t.i. vidēji 7,53 eiro uz 1 lietu. Administratīvā sloga samazinājums e-lietas programmas projekta pārskata periodā veido 1,3 milj. eiro (diskontētā vērtība). |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |
|  |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Likumprojekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par projektu 2020. gada 3. jūlijā tika ievietota Tieslietu ministrijas un Valsts kanceleja mājaslapā, lai sabiedrības pārstāvji saskaņā ar Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1 apakšpunktu varētu sniegt viedokli par projektu tā izstrādes stadijā.Sagaidāms, ka pēc Likumprojekta pieņemšanas, lai informētu sabiedrību par izmaiņām, sekos plašāki sabiedrības informēšanas pasākumi. |
| 2. | Sabiedrības līdzdalība projekta izstrādē | Lai informētu sabiedrību par projektu un dotu iespēju izteikt par to viedokļus, projekts saskaņā ar Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 13.  un 14. punktu 2020. gada 3. jūlijā tika ievietots Tieslietu ministrijas (saite: <https://www.tm.gov.lv/lv/pazinojums-par-lidzdalibas-iespejam-likumprojekta-grozijumi-kriminalprocesa-likuma-izstrades-procesa-lidz-2020gada-17julijam>) un Valsts kancelejas mājaslapā.Sabiedrības pārstāvji saskaņā ar Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1 apakšpunktu līdz 2020.  gada 17. jūlijam varēja sniegt viedokli par projektu tā izstrādes stadijā. |
| 3. | Sabiedrības līdzdalības rezultāti | Sabiedrības viedokļi par Likumprojektu organizētās sabiedrības līdzdalības ietvaros netika saņemti. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Tieslietu ministrija, Valsts policija, Iekšlietu ministrija, Ģenerālprokuratūra, tiesas. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde nerada ietekmi uz pārvaldes funkcijām un institucionālo struktūru. Nav nepieciešama jaunu institūciju izveide, esošu institūciju likvidācija vai reorganizācija. Krimināllietu elektronizācijas rezultātā izmeklētāji, prokurori, prokuratūras darbinieki un tiesu darbinieki tiks atslogoti no lietu meklēšanas, izsniegšanas un kopēšanas. Iegūto laika ietaupījumu būs iespējams novirzīt pakalpojumu vai funkciju izpildes kvalitātes uzlabošanai, neradot ietekmi un darba vietu skaitu. |
| 3. | Cita informācija | Nav |

Iesniedzējs:

Tieslietu ministrijas valsts sekretārs Raivis Kronbergs

Sviķe 67036924

Ilona-Sabine.Svike@tm.gov.lv